รัฐบาลไทย-ข่าวทำเนียบรัฐบาล-รายงานความคืบหน้าการดำเนินการของคณะกรรมการส่งเสริมวิสาหกิจเริ่มต้นแห่งชาติ ประจำเดือนมีนาคม 2561
วันอังคารที่ 3 เมษายน 2561
รายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ ประจําเดือนมีนาคม 2561
รายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ (National Startup Committee: NSC) (คณะกรรมการฯ) ซึ่งมีปลัดกระทรวงการคลังเป็นประธานคณะกรรมการฯ ประจําเดือนมีนาคม 2561
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสํานักงานเศรษฐกิจการคลัง เปิดเผยรายงานความคืบหน้าการดําเนินการของคณะกรรมการส่งเสริมวิสาหกิจเริ่มต้นแห่งชาติ (National Startup Committee: NSC) (คณะกรรมการฯ) ซึ่งมีปลัดกระทรวงการคลังเป็นประธานคณะกรรมการฯ ประจําเดือนมีนาคม 2561 โดยมีรายละเอียด สรุปได้ ดังนี้
1. จํานวนวิสาหกิจเริ่มต้น (Startup) ในประเทศไทย
1.1 จํานวน Startup ที่ลงทะเบียนกับ http://startupthailand.org ของสํานักงานนวัตกรรมแห่งชาติ จํานวน 713 ราย
1.2 จํานวนผู้ประกอบการวิสาหกิจขนาดกลางและขนาดย่อมรายใหม่ (SMEs/New Startup) ที่ขอรับสิทธิประโยชน์ทางภาษีตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 637) พ.ศ. 2560 เพื่อยกเว้นภาษีเงินได้สําหรับกําไรสุทธิของ SMEs/New Startup เป็นระยะเวลา 5 รอบระยะเวลาบัญชี มี SMEs/New Startup เข้ามาจดทะเบียนและยื่นขอรับการรับรองกับสํานักงานพัฒนาวิทยาศาสตร์และเทคโนโลยีแห่งชาติ (สวทช.) แล้วจํานวน 148 ราย ได้รับการรับรองจาก สวทช. แล้วจํานวน 84 ราย และได้ขอใช้สิทธิประโยชน์ทางภาษีกับกรมสรรพากรแล้วจํานวน 76 ราย
1.3 จํานวน Startup ที่ได้รับการสนับสนุนจากภาครัฐ ผ่านการร่วมลงทุนกับธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารกรุงไทย จํากัด (มหาชน) ได้อนุมัติการร่วมลงทุนใน Startup แล้ว 35 ราย วงเงินรวม 768 ล้านบาท โดยมี Startup 10 ราย ที่ได้มีการร่วมลงทุนแล้ว คิดเป็นเงินร่วมลงทุน 211 ล้านบาท
2. จํานวนกลุ่มนักลงทุนในประเทศไทย
2.1 จํานวนกลุ่มนักลงทุนที่ลงทะเบียนกับ Web Portal ปัจจุบันมีกลุ่มนักลงทุนเข้าลงทะเบียนบนเว็บไซต์ http://startupthailand.org แล้วจํานวน 69 ราย
2.2 กิจการเงินร่วมลงทุน (Venture Capital: VC) และทรัสต์เพื่อกิจการเงินร่วมลงทุน (Private Equity Trust: PE Trust) ที่ขอรับสิทธิประโยชน์ทางภาษีตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 636) พ.ศ. 2560 เพื่อขอรับสิทธิยกเว้นภาษีเงินได้จากเงินปันผล และรายได้จากการโอนหุ้นของบริษัทเป้าหมาย เป็นระยะเวลา 10 รอบระยะเวลาบัญชี มีผู้จดแจ้งการเป็น VC และ PE Trust กับสํานักงานคณะกรรมการกํากับหลักทรัพย์และตลาดหลักทรัพย์แล้ว จํานวนทั้งสิ้น 30 ราย
3. ความเคลื่อนไหวที่สําคัญในเดือนมีนาคม 2561
3.1 การฝึกอบรมเชิงปฏิบัติการโครงการการพัฒนาครูและบุคลากรในสถาบันการศึกษาระดับมัธยมศึกษาและอาชีวศึกษาด้านมายเซ็ตการประกอบการ ครั้งที่ 1
คณะกรรมการฯ ร่วมกับสํานักงานเศรษฐกิจการคลัง กรมบัญชีกลาง และธนาคารออมสิน จัดการฝึกอบรมเชิงปฏิบัติการโครงการการพัฒนาครูและบุคลากรในสถาบันการศึกษาระดับมัธยมศึกษาและอาชีวศึกษาด้านมายเซ็ตการประกอบการ (การฝึกอบรมฯ) ครั้งที่ 1 ระหว่างวันที่ 22 – 23 มีนาคม 2561 ณ โรงแรมเชียงใหม่ แกรนด์วิว จังหวัดเชียงใหม่ โดยการฝึกอบรมฯ มีวัตถุประสงค์เพื่อพัฒนาองค์ความรู้และมายเซ็ตทางการประกอบการให้แก่ครูและเจ้าหน้าที่ในสถาบันการศึกษาในระดับชั้นมัธยมศึกษาและอาชีวศึกษา และนําไปสู่การถ่ายทอดความรู้และแรงบันดาลใจที่ได้รับไปยังนักเรียนที่เข้าร่วม Startup Club ต่อไป
การฝึกอบรมฯ ครั้งนี้ จัดโดยมหาวิทยาลัยหอการค้าไทย มีผู้เข้าร่วมการฝึกอบรมฯ ทั้งหมด 41 ท่าน เป็นครูจากโรงเรียนที่เข้าร่วมโครงการ Startup Club จํานวน 24 ท่าน จาก 12 สถาบัน และเจ้าหน้าที่จากคณะผู้บริหารการคลังประจําจังหวัด 17 ท่าน จาก 12 จังหวัดในภาคเหนือ ได้แก่ เชียงราย เชียงใหม่ แม่ฮ่องสอน ลําพูน ตาก ลําปาง พะเยา น่าน แพร่ อุตรดิตถ์ พิษณุโลก และสุโขทัย ทั้งนี้ สําหรับการฝึกอบรมฯ ครั้งที่ 2 มีกําหนดการระหว่างวันที่ 2 - 3 เมษายน 2561 ณ จังหวัดอุดรธานี เพื่ออบรมครูในสถาบันการศึกษาที่เข้าร่วมโครงการ Startup Club และเจ้าหน้าที่จากคณะผู้บริหารการคลังประจําจังหวัดในกลุ่มจังหวัดภาคตะวันออกเฉียงเหนือตอนบน
3.2 การติดตามผลการดําเนินงานตามนโยบายของกระทรวงการคลัง ณ จังหวัดภูเก็ต
ปลัดกระทรวงการคลัง ในฐานะประธานคณะกรรมการฯ พร้อมกับผู้ตรวจราชการกระทรวงการคลัง (นางสาวบัณฑรโฉม แก้วสอาด) และคณะ ได้เข้าเยี่ยมชม Software Park Phuket และติดตามความคืบหน้าการดําเนินกิจกรรมของ Startup Club ของโรงเรียนสตรีภูเก็ต พร้อมทั้งหารือปัญหาอุปสรรคในการดําเนินธุรกิจ Startup ร่วมกับผู้ประกอบการในจังหวัดภูเก็ต โดยจากการหารือพบว่า นโยบายต่าง ๆ ของภาครัฐได้ส่งผลให้เกิด Startup ที่ประสบความสําเร็จเป็นจํานวนมาก อย่างไรก็ดี ยังมี Startup ที่ยังต้องการความช่วยเหลือจากภาครัฐ โดยขอให้ภาครัฐเน้นการดําเนินนโยบายที่เอื้อต่อการพัฒนาธุรกิจอย่างต่อเนื่อง โดยเฉพาะโครงการเมืองอัจฉริยะ (Smart City) และการสนับสนุนการเข้าถึงแหล่งเงินทุน ในการนี้ ปลัดกระทรวงการคลังได้มอบหมายให้คณะผู้บริหารการคลังประจําจังหวัดภูเก็ตเป็นหน่วยงานหลักในการประสานสถาบันการเงินของรัฐ เพื่อดําเนินการสร้างความรู้และความเข้าใจ เกี่ยวกับการเข้าถึงแหล่งเงินทุนให้แก่ Startup โดยเร็วต่อไป
สํานักนโยบายการออมและการลงทุน ส่วนนโยบายระบบการลงทุน สํานักงานเศรษฐกิจการคลัง
โทร. 0 2273 9020 ต่อ 3638, 3650, 3654